ร้านอาหารอีสานรสแซ่บที่คนแน่นตลอดแต่รอคิวไม่นานเพราะคิวค่อนข้างเร็ว ที่นี่เด่นเรื่องตำถาดเห็นคนสั่งกันเยอะมากและคนรู้จักที่เคยไปกินก็คอนเฟิร์มกันว่าอร่อย แต่ด้วยความที่มาแค่ 2 คนคงกินกันไม่หมด ก็เลยสั่งเมนูตำอื่นๆแทน และร้านนี้มีเมนูอาหารตามสั่งอื่นๆขายด้วยนะ เผื่อเป็นอีกตัวเลือกหนึ่งสำหรับคนอยากทาน

ส้มตำไหลบัวปูปลาร้ากุ้งสด - เป็นเมนูที่ไม่มีอยู่ในรายชื่ออาหาร สั่งทำพิเศษด้วยความอยากกินทั้งกุ้งสดและไหลบัวไปพร้อมกัน ตำไหลบัวที่นี่ไม่เหมือนที่อื่นตรงที่ซอยไหลบัวมาเส้นเล็กเท่าเส้นส้มตำ ทำให้ไม่เหนียวง่ายต่อการเคี้ยว รสชาติเผ็ดแซ่บกำลังดี น้ำปลาร้านัว กุ้งสดตัวค่อนข้างใหญ่

ยำหอยแครง - แซ่บจัดจ้านถึงเครื่องยำ หอยสุกกำลังดีไม่เหม็นคาว แต่ให้เครื่องยำมาเยอะจนกลบหอยมิดเลย

ซุปเปอร์เล้ง - น้ำซุปเผ็ดเปรี้ยวสมใจตามแบบฉบับต้มซุปเปอร์ ซดร้อนๆคล่องคอ เล้งติดเนื้อมาพอสมควร

ภาพรวมคือรสแซ่บสไตล์อีสาน ราคาไม่แพงมาก ถามยังอร่อยทุกเมนู
ปล. ร้านนี้มีคิดค่าแอร์ด้วยนะเออ